УНИВЕРЗИТЕТ У БЕОГРАДУ

ФИЛОЗОФСКИ ФАКУЛТЕТ

Изборном већу

Одлуком Изборног већа Филозофског факултета од дана 29.06.2023. године, изабрани смо у комисију за припрему реферата о кандидатима за избор у звање једног ДОЦЕНТА за ужу научну област ЕТНОЛОГИЈА – АНТРОПОЛОГИЈА, са пуним радним временом, на одређено време у трајању од 5 година.

На конкурс, објављен у Огласним новинама Националне службе за запошљавање „Послови“ дана 19.07.2023. године, на сајту Филозофског факултета и сајту Универзитета у Београду дана 20.07.2023, јавила се једна кандидаткиња, др Зорица Ивановић, доценткиња на Одељењу за етнологију и антропологију. Након увида у поднету документацију и радове кандидаткиње, подносимо Изборном већу Филозофског факултета следећи

И З В Е Ш Т А Ј

Др Зорица Ивановић је рођена 9. јула 1962. године у Београду. Матурирала је у Петој београдској гимназији. Дипломирала је 1987. године на Филозофском факултету у Београду, на Одељењу за етнологију, са просечном оценом током студија 9, 47 и оценом 10 на дипломском испиту. Исте године је за дипломски рад добила Октобарску награду града Београда. Била је стипендисткиња Републичке фондације за развој научног и уметничког подмлатка. Учествовала је у теренским истраживањима Етнографског института САНУ. Као стипендисткиња француске владе, школске 1991/1992. године је похађала постдипломске студије социјалне антропологије на Школи за високе студије у друштвеним наукама (*Ecoles des Hautes Etudes en Sciences Sociales*) у Паризу, где је и магистрирала 1992. године. Од 1996. до 1998. године била је запослена као истраживач-сарадник у Етнографском институту САНУ, потом на Одељењу за етнологију и антропологију Филозофског факултета у Београду у звању асистента. Докторирала је на Одељењу за етнологију и антропологију Филозофског факултета у Београду 2008. године са темом „Антрополошка истраживања сродства – парадигме и перспективе“. У звање доцента је изабрана 2009.

**Научноистраживачки рад кандидаткиње**

Главне области проучавања др Зорице Ивановић су антрополошке теорије сродства, родни односи, промене савремених друштава и друштвени и културни аспекти нових медицинских биотехнологија.

У периоду 2019–2023. Зорица Ивановић је објавила три научна рада, два чланка у међународном часопису верификованом посебном одлуком и један чланак – саопштење са међународног научног скупа објављено у целини – у врхунском часопису националног значаја. Поред тога, уредила је и један темат, под насловом „O nasilju nad ženama – prilog proučavanju“, у часопису *Antropologija* за 2020. годину (sv. 3).

**1)** „*Kad lišće pada*: pogled na turske televizijske serije i porodice“ (2022) је оригинални научни чланак написан у коауторству са проф. др Сенком Ковач. Турске телевизијске серије су почетком 21. века постале глобални феномен који захтева разумевање ширег друштвеног и историјског контекста њихове производње, дистрибуције и рецепције. Желећи да укажу на њихову слојевитост, ауторке разматрају неке од аспеката које сматрају важним за његово разумевање и анализу. С обзиром на то да не постоји сагласност по овом питању на међународном тржишту, међу гледаоцима нити међу истраживачима, питање жанра ових серија се поставља као значајно. О њима се најчешће говори као о „сапуницама“ или „сапунским операма“. У раду се анализирају и мишљења оних аутора/ки који сматрају да се може говорити о посебном дизи жанру, који се својом хибридном природом разликује од жанрова теленовеле и сапунске опере.

Сматрајући да антрополошка анализа телевизије и телевизијског програма захтева познавање историјског контекста њиховог настанка и продукције, ауторке турску телевизијску индустрију серија посматрају у контексту друштвено-економских и политичких промена у Турској током последњих неколико деценија. У раду се поставља питање да ли су и на који начин процес неолиберализације и повећање утицаја политичког ислама имали уплива на преобликовање и политичку економију турске ТВ индустрије, посебно серијске. Показало се да под утицајем ових процеса до значајних организационих, садржајних и идејних промена у турској ТВ индустрији долази од 1990-их, а посебно од 2000-их година, које је обележила друга фаза неолиберализације и долазак конзервативне и происламистичке Партије правде и развоја на власт.

На основу студије случаја, серије *Кад лишће пада*, у другом делу рада се разматра концепт породице и породичног живота који је понуђен кроз заплет о „кризи породице“ у доба савремених промена. Ауторке указују да су дискурси о „кризи породице“ и „јачању породице“ у турском друштву након 2000. године имали посебан значај, пре свега због тога што је Странка правде и развоја поставила у средиште својих социјалних политика и дугорочних стратегија обнове „нове Турске“ управо „породичне вредности“. Наглашавање потребе јачања породичних вредности и промовисање конзервативних схватања, по којима жене остају везане за кућу да би испуњавале своје улоге у вези са репродукцијом, бригом и негом, имало је свој одраз и на репрезентације породице у турским серијама, тако да се од средине 1990-их може пратити постепено јачање „конзервативних тенденција у репрезентацији породице“, све уочљивије у серијама које су настале 2000. године, у доба преобликовања породичних политика у правцу јачања „традиционалне патријархалне породице“. Питање рецепције турских серија у раду је обрађено на примеру коментара које су гледаоци и гледатељке износили на једном интернет форуму. У раду се указује и на значај других чинилаца – питања о утицају неоосманизма и употребе турских серија као средства „меке“ моћи.

1. Ivanović, Zorica, Senka Kovač. 2023. L’ethnographie pendant la période du COVID - 19:

quelques réflexions sur le rapport entre la recherche sur le terrain, l’ethnographie et l’observation

participante (Etnografija u doba pandemije kovid-19 : nekoliko refleksija o odnosu između

terenskog istraživanja, etnografije i posmatranja sa učestvovanjem). *Antropologija* 23 (1) : 9 -

24.

У овом раду ауторке полазе са становишта да период пандемије ковид-19 представља „не тако нову нормалност“ (Kurnosov and Varfolomeeva 2020)**.** Иако су промене свакодневице биле тако велике да се говорило о „новој нормалности“, оне сматрају да ова синтагма прецизније изражава комплексност пандемијом изазваних промена како у глобалном, тако и у контексту појединачних земаља, и истовремено наглашава постојање друштвено-економских и политичких неједнакости и у новим, пандемијским условима. Наиме, истраживања показују да криза изазвана пандемијом ствара нове неједнакости (Radonjić 2021), али и нове облике солидарности (Petrović2021), и стога захтева изнијансираније тумачење друштвеног живота у овом периоду. Укратко, у условима ковид-кризе, постојеће неједнакости и хијерархије су опстајале, па и биле појачане кроз контролу кретања и дневне рутине грађана, а структурне неједнакости нису нестале. Истраживања такође показују да јавне политике у вези с управљањем пандемијом нису развијане само на основу научних аргумената, већ да почивају и на политичким изборима који проистичу из одређене визије света и важности која се на више или мање очигледан начин придаје одређеним вредностима (нпр., у Србији је због појаве корона вируса од 15. марта до 15. маја 2020. било уведено ванредно стање, да би потом биле развијане неолибералне политике управљања ковид-кризом, а које су истицале личну одговорност за сопствено здравље и живот и значај заштите економских интереса).

Иако су јавне политике у вези са ковидом-19 биле различите у различитим земљама и мењале су се током времена, ограничена могућност физичког контакта била је основна одлика свих друштава захваћених пандемијом. У оваквим условима, чак и када су мере биле ублажене, било је немогуће спровести етнографско теренско истраживање које се сматра стандардним у антропологији, а које подразумева учествовање у свакодневном животу и активностима оних које истражујемо. Стога не изненађује, како се у раду указује, да је током 2020. и 2021. године питање теренског истраживања и етнографије поново постало предмет промишљања и расправа у антропологији. Ауторке истичу да су питања о односу између традиционалног метода посматрања с учествовањем и другачијих истраживачких пракси које не подразумевају директан и/или дуготрајан контакт и активно учествовање у друштвеном животу оних што су укључени у истраживање покренута много пре ове пандемије. Расправа о етнографским праксама и односу између етнографије и антропологије реализована је у 21. веку, посебно са „побуном против етнографије“ Тима Инголда и са „повратком етнографске теорије“, који су Давид Гребер и Ђовани да Кол предложили и изнели у новооснованом часопису *HAU*: *Journal of Ethnographic Theory*.

У раду се указује на кључна питања која су била покренута у овој расправи о терену и теренском истраживању, а до које је дошло са појавом пандемије и ограничавањем могућности присуства истраживача/ца међу субјектима истраживања. Једно од питања које је актуализовано са појавом пандемије тиче се утицаја политичких, материјалних или личних околности на (пре)обликовање методологије и епистемолошких позиција. Ауторке указују да залагање за развијање нових методолошких приступа који ће уважавати друштвене и животне околности налазимо и у Манифесту за пачворк етнографију (Günel, Gökçe, Saiba Varma and Chika Watanabe 2020), који се, најкраће речено, залаже за „децентрирање модела континуираног и дуготрајног теренског истраживања“, али без његовог потпуног напуштања. Пачворк етнографија означава истраживачке напоре који одржавају дуготрајну посвећеност, знање језика, знање о контексту (што одликује и традиционални теренски рад), али уз прихватање чињенице да животне и радне околности утичу на дизајнирање истраживања и производњу знања. Расправе и промишљања о теренском истраживању и етнографији које су биле подстакнуте пандемијским околностима показују да одговор на питање шта се дешава с антропологијом када се њене теренске праксе прилагођавају захтевима нових околности није једнозначан. Док је, бар у већини западних антрополошких традиција, етнографија била синоним за дуготрајан теренски рад и метод посматрања с учествовањем, етнографска истраживања се све више примењују у врло различитим типовима истраживачких пројеката и институционаних окружења. Дакле, истим називом – терен/теренско истраживање – обухваћене су различите праксе које су обликоване на нове и другачије начине (Pleše 2005, 156). Међутим, уразноличавање етнографских пракси не значи истовремено и сагласност о томе шта је или шта би требало да буде антрополошко теренско истраживање, односно сагласност о садржају појма етнографија и односу између антропологије и етнографије, о чему сведоче и расправе покренуте под утицајем пандемије.

**3)** Ivanović, Zorica. Terminologija srodstva kao (i dalje) značajna antropološka analitička kategorija. *Etnoantropološki problemi* god. 18. sv. 2, 2023, 371– 400.

Формална компаративна анализа терминологија сродства која се занима за правилности у начину класификовања сродника била је и у великој мери остала дистинктивна одлика антропологије. Циљ овог поступка је било откривање принципа који омогућавају поређење великог броја различитих сродничких терминологија и успостављање што прецнизније научне типологизације. Изучавање сродничке терминологије је у антрополошкој теорији и пракси још од формативног периода дисциплине имало истакнут значај. Међутим, како ауторка указује, у домаћој науци антрополошка анализа терминологије сродства никада није била у довољној мери развијена. У овом раду се објашњава шта је терминологија сродства као аналитичка категорија у антропологији и указује на досадашња сазнања у вези са логиком терминолошких класификација сродника. Један од важних аспеката овог рада представља објашњење разлика у приступима сродничкој терминологији који се примењују у антропологији, компаративној филологији и историјској лингвистици и, на тај начин, пружа увид у специфично антрополошки репертоар хеуристичких средстава која се користе у овом домену истраживања. Наиме, у теоријско-методолошком оквиру упоредне лингвистике, сродничка терминологија је схваћена једноставно као речник сродства, скуп речи за означавање сродника. С друге стране, сроднички термини су у антропологији схваћени и изучавани као лингвистички системи, као семантичке целине које су на основу одређених принципа уређене на логичан начин. То значи да терминологије сродства представљају структурне типове који се могу идентификовати на основу формалних правила класификације сродника.

У овом раду, ауторка разматра и расправе у вези са типологизацијом терминологија сродства и анализира, што је преседан у домаћој науци, структурне одлике основних типова терминолошких система сродства (ирокешки, дравидски, судански, хавајски, ескимски), који користе различите али логички доследне принципе за груписање и разврставање сродника/ца.

Поред разматрања у вези са типологијом терминологија сродства, у раду се указује и на савремена антрополошка сазнања и релевантна тумачења (иначе мало позната у домаћој науци), која се тичу два стара питања што су била предмет расправа од самих почетака дисциплине: питање историјских промена и трансформација терминолошких система сродства и питање односа између терминологије сродства и ванлингвистичких елемената. На тај начин, овај рад пружа увид у развој и посебности антрополошке анализе референцијалне терминологије сродства, која представља концептуални аспект сродничког система.

**4)** Ivanović, Zorica i Nađa Bobičić (ur.) 2020. O nasilju nad ženama – prilog proučavanju. Теmаt. *Antropologija* 20 (3).

Радови у овом темату представљају прилог проучавању родно заснованог насиља над женама, феномена који је тек током последњих деценија 20. века препознат као значајан друштвени и политички, а тако и истраживачки проблем. У питању је избор из резултата истраживања „Друштвено-економске и политичке трансформације у Србији и питање родно заснованог насиља“, чија је координаторка била др Зорица Ивановић. Сматрајући да различитост приступа, истраживачких проблема и објашњења омогућава шири дијалог и бољи увид у сложеност и слојевитост друштвеног феномена насиља над женама, уреднице су у темат укључиле радове из различитих дисциплина: антропологије, феминистичких теорија, психологије, феминистичких политичких наука, студија медија.

На тај начин, радови у овом темату проблематизују и анализирају различита питања: однос рода и класе; сезонске раднице у пољопривреди у савременој Србији као пример структурног насиља; истраживање родних политика у Србији “одоздо” – пример етнографије Центра за социјални рад; искуство и перцепције родне дискриминације у породици и њихов утицај на базично самопоштовање жена; насиље у интимном партнерском однoсу између стандарда, јавних политика и стварности; кампање као (могући) инструмент борбе против насиља у савременој Србији; родно засновано насиље у дигиталном окружењу.

Ова перспектива наглашава да родно засновано насиље и насиље над женама не

представљају индивидуалну патологију и одговорност, већ да се ради о друштвеном феномену који подразумева читав сплет различитих облика насиља који су међусобно повезани, иако не увек на једноставан и експлицитан начин. У оквиру овако конципираног темата посебно се указује на неопходност осветљавања и разумевања веза које постоје између директних и видљивих насилних пракси и мање видљивих процеса структурног, симболичког и свакодневног/нормализованoг насиља. Родно засновано насиље се, дакле, посматра у оквиру глобалних друштвено-економских и политичких структура, што значи да се прихвата становиште да су партнерско, породично и структурно насиље дубоко повезани. Другим речима, интерперсонално насиље није могуће разумети без разматрања ширег друштвено-економског, политичког и културног контекста у којем се насиље над

женама појављује и (ре)продукује. На тај начин, сваки од текстова у темату, осим као самостална целина, уједно указује на различите аспекте родно заснованог насиља као сложеног феномена чији су узроци и последице вишеструки. Jедан од главних закључака изнетих у овом темату јесте да истрајност различитих видова насилних пракси којима су жене и девојке изложене показује да стратегије које се ослањају само на правно-казнене мере, иако неопходне, нису довољне. Неопходно је шире разумевање ове врсте насиља и анализа структурних услова, процеса, политика, дискурса и пракси путем којих се ови облици дискриминације и насиља стварају и одржавају.

**Ангажовање у развоју наставе и других делатности Факултета и Универзитета**

Од пријема на Филозофски факултет, Зорица Ивановић је редовно и посвећено држала наставу, иновирала постојеће предмете и оформила нове. Укључена је у наставу на свим нивоима студија. Предмети на основним студијама етнологије и антропологије из којнх држи наставу су Антропологија рода и сродства, Национална етнологија/антропологија – Тело и идентитет, као и на још неколико нових курсева који су оформљени 2021. године. На мастер студијама, укључена је наставу на пет различитих предмета, a на докторским студијама на чак осам курсева.

Била је менторка на изради већег броја дипломских и мастер радова, (од последњег избора у звање била је менторка на изради 5 дипломских радова и 5 мастер радова, учествовала је у раду 7 комисија за мастер радове и 14 комисија за дипломске радове). Неки радови њених кандидата су овенчани престижним наградама: рад Соње Трифуљеско, *Од телесне разлике до* “*инвалидности*” *у савременој Србији: између дискурса и искуства*, добио је 2011. године награду “Др Зоран Ђинђић” као најбољи рад из филозофских и социолошких наука; два дипломска и један мастер рад су добили награду “Душан Бандић” коју додељује Одељење за етнологију и антропологију Филозофског факултета у Београду за најбоље студентске завршне радове (дипломски радови – Милош Ђуровић, *Женско тијело као поље културно-политичких борби и промјена: употреба хиџаба у савременом Новом Пазару*, 2011; Николе Здравковића, *Значај и ограничења културне феноменологије телесности*; мастер рад Љиљана Пантовић, *Родно одговорно буџетирање у Србији. Антрополошки поглед на јавне политике и институције*, 2012).

Менторка је на докторским дисертацијама: Иване Степановић, *Приватност у доба нових информационих технологија: антрополошко истраживање у Србији* (2019); Богдана Вукомановића, *Стварање туристичког места* „*места љубави*“ *у Србији: индустрија среће у постсоцијалистичкој неолиберализацији* (у изради). У последњем изборном периоду изабрана је за чланицу комисија за одбрану докторске дисертације: Соње Радивојевић, *Блискост у свету дигиталне повезаности: породичне, пријатељске и партнерске везе у савременој Србији* (у изради); Ларе Кончар, *Индустрија гостопримства: социјално- културолошко истраживање туристичког искуства* (ФПН, у изради); Александре Кнежевић, *Антрополошка анализа метода еволуционих друштвених наука* (у изради). Поред учешћа у комисијама за одбрану завршних дипломских, мастер радова и докторских дисертација на матичном Одељењу Филозофског факултета, учествовала је и у раду комисија за одбрану мастер и докторских радова на Факултету политичких наука, као и у једној докторској комисији на Архитектонском факултету у Београду.

Др Зорица Ивановић је предавала социо/културну антропологију и у земљи и иностранству: 2010. година била је гостујућа предавачица на Одељењу за социологију-етнологију на Универзитету Софија Антиполис у Ници, 2017. године на Panteion University of Social and Political Sciences у Атини; предавала је на међународном семинару за докторанте одржаном на Родосу, у организацији француске Националне агенције за истраживања на тему *Теорије, моћ, идентитети на савременом Балкану* (Territoires, pouvoirs, identités dans les Balkans contemporaines). Најдужи ангажаман је имала као акредитована предавачица на мастер студијама на Факултету политичких наука Универзитета у Београду – од 2013. до 2022. године.

Студентске евалуције њеног рада на предметима из којих држи наставу (предавања и вежбе) на основним студијама етнологије и антропологије су показале веома високе оцене: на предмету Антропологија рода и сродства – 4,95 (2019/2020); 4,73 (2020/2021); 4,90 и 4,93 (2021/2022); 4,72 (2022/2023).

Др Зорица Ивановић је учествовала на више домаћих и међународних научних пројеката. Била је координаторка пројекта „Друштвено-економске и политичке трансформације у Србији и питање родно заснованог насиља“, који су организовали Факултет политичких наука у Београду, Центар за женске студије и развојне организације „Helvetas“ и „Kvinna till Kvinna“ (2017–2018). У оквиру пројекта „Међу нама. Неиспричане приче из геј и лезбејских живота“ била је координаторка дела истраживања који се односи на свакодневни живот особа истополне сексуалне оријентације у савременој Србији (пројекат Хартефакт фонда, финансиран од стране ЕУ и подржан од стране Heinrich Böll Stiftung (2013–2014). Такође је учествовала на пројекту „Политичко наслеђе задруге на простору јужних Словена“ („L’héritage politique de la *zadruga* dans l’espace sud-slave“) у организацији Универзитета у Паризу – Сорбона (Sorbonne Université, Faculté des Lettres) и института за славистичке студије из Париза (Institut d'études slaves) (2015–2016). Била је и сарадница на припреми изложбе и каталога под називом „Последње одредиште Аушвиц“ („Final Destination Auschwitz“) Историјског музеја Србије.

Учествовала је у раду и организацији више домаћих и међународних научних скупова. Испред Одељења за етнологију и антропологију и Института за етнологију и антропологију Филозофског факултета у Београду организовала је научни скуп са међународним учешћем, под називом *Тело*, (*био*)*технологије*, *моћ*/*Body*, (*bio*)*technology*, *power*, који је одржан 24–26.09.2012. на Филозофском факултету у Београду. У периоду од последњег избора у звање била је коорганизаторка међународне конференције, *Gender in the Balkans*: *Focusing on Historical Transformations and Analytical Strategies*, која је одржана на Универзитету у Гетингену (Göttingen University, 9–11.09.2019.). Исте, 2019. године је била чланица програмског одбора и учесница конференције *Феминизам и левица* – *некад и сад* у организацији Института за социолошка истраживања Филозофског факултета у Београду (05–17.11.2019). Учествовала је у раду франкофоног скупа научне мреже *Eurethno* – *Inégalitiés*. *Migrations*, *crise pandémique et nouvelles discriminations* (Еurethno IIIème Conférence du Groupe de Travail Francophone du SIEF, 15–17.09.2022).

Значајно је њено учешће и на следећим међународни скуповима: *Традиције у Европи: модификовање, изумевање и инструментализација традиције* – *Les traditions en Europe: modification, invention et instrumentalisation des traditions* ( Beograd – Sirogojnо 6–09. 09. 2013) у организацији Мреже за научну и техничку сарадњу у области етнологије и историографије (*Réseau de cooperation scientifique en ethnologie et historiographie européennes, Eurethno*), Филозофског факултета УБ и Музеја на отвореном “Сирогојно”; франкофонски скуп *Les sciences sociales et la société. Nouvelles approches de la rationalité* (Друштвене науке и друштво. Нови приступи рационалности, Букурешт 20–21. 09. 2013), у организацији Универзитета Лион 2 (Université Lyon 2) и Регионалног франкофонског центра за напредна истраживања у друштвеним наукама у Букурешту (Centre Régional Francophone de Recherches Avancées en Sciences Sociales); завршна реч на међународном скупу *Друштвене праксе и преобликовања на савременом Балкану* (Pratiques sociales et reconfigurations locales dans les Balkans contemporains, Тирана 19–21. 09. 2011.), у организацији француског Националног центра за научна истраживања (CNRS) i Европског универзитета у Тирани; *Антропологија на другачији начин*: *промишљајући приступе теренском истраживању у различитим антрополошким традицијама* (*Anthropology Otherwise*: *Rethinking Approaches to Fieldwork in Different Anthropological Traditions,* Petnica 01–04. 09. 2011.) у организацији Manchester University и Wenner Gren Found.

**Учешће у стручним организацијама и другим делатностима од значаја за развој научне области и Факултета и Универзитета**

Др Зорица Ивановић је чланица Комисије за праћење и утврђивање квалитета наставе (раније Наставна комисија). Била је одељенски координатор за међународну сарадњу Ерасмус + и ЕСПБ координаторка. Такође, управница је Центра за јавне и практичне политике Одељења за етнологију и антропологију Филозофског факултета у Београду.

Др Зорица Ивановић је чланица научног одбора антрополошког часописа *Les mondes contemporaines*, *Revue* *d*’*anthropologie cuturelle et sociale* и редакције часописа *Genero*, часописа за феминистичку теорију и студије културе, који издаје Центар за студије рода и политике Факултета политичких наука у Београду. Била је чланица стручног савета Центра за студије рода и политике Факултета политичких наука и Центра за женске студије у Београду (2017–2022). Такође је чланица уређивачког одбора едиције *Етно-антрополошки проблеми* – *монографије*.

Учествовала је у бројним активностима ван студијских програма, као и у популаризацији науке, на пример, учесница је пројекта ЕУ „Ноћ истраживача 2013“ (Researcher`s Night 2013 “Scimfonicom” – EU, CSA-SA, FP7- People - 2013-nihgt - 609724). Значајно је допринела раду Одбора за антропологију Истраживачке станице Петница до 2020. године. Поред писања рецензија за домаће научне часописе, била је рецензент по позиву за *American Anthropologist*, *Ethnologia Balcanica* i *Südosteuropa*. *Journal of Politics and Society*.

Др Зорица Ивановић је чланица Етнолошког и антрополошког друштва Србије, Међународне асоцијације за антропологију југоисточне Европе (InASEA) и *Eurethno*, франкофоне Мреже за научну сарадњу европске етнологије и историографије (Réseau de cooperation scientifique en ethnologie et historiographie européennes). Говори енглески и француски језик.

Кандидаткиња испуњава услове који су предвиђени за избор у звање доцента Универзитета у Београду.

|  |  |
| --- | --- |
| OБАВЕЗНИ УСЛОВИ: |  |
| Објављен један рад из из категорије М20 или четири рада из категорије М51 у периоду од последњег избора из научне области за коју се бира. Рад у  категоријама М22, М23 и М24 може бити замењен са радом у категоријама М41, М42 и М11-М13, а рад у категоријама М23 и М24 са радом у категорији М41, М42 и М11-М14. | М 23 KOVAČ, Senka, IVANOVIĆ, Zorica. "Kad lišće pada" : pogled na turske televizijske serije i porodice. *Etnoantropološki problemi*. 2022, god. 17, sv. 2, str. 577-627. ISSN 0353-1589. https://eap-iea.org/index.php/eap/article/view/1085/1038, DOI: 10.21301/eap.v17i2.6. [COBISS.SR-ID 76185353]  М 23 IVANOVIĆ, Zorica. Terminologija srodstva kao (i dalje) značajna antropološka analitička kategorija. *Etnoantropološki problemi*. 2023, god. 18, sv. 2, str. 371-400, tabele. ISSN 0353-1589. https://eap-iea.org/index.php/eap/article/view/1168/1099, DOI: 10.21301/eap.v18i2.3. [COBISS.SR-ID 121679369] |
| Саопштен један рад на научном скупу, објављен у целини (М31, М33, М61, М63). | М 33 IVANOVIĆ, Zorica, KOVAČ, Senka. L'ethnographie pendant la pandémie du Covid-19: queloques réflexions sur le rapport existant entre la recherche sur le terrain, l'ethnographie et l'observation participante. *Antropologija*: časopis Centra za etnološka i antropološka istraživanja (CEAI) Filozofskog fakulteta Univerziteta u Beogradu. 2023, br. 23, sv. 1, str. 9-24. ISSN 1452-7243. https://www.antropologija.com/index.php/an/article/view/445/442. [COBISS.SR-ID 119828745]  (IVANOVIĆ, Zorica, KOVAČ, Senka. L' ethnographie dans le période du covid19: quelques réflexions sur le rapport entre la recherche de terrain, l'ethnographie et l'observation participante : [izlaganje sa naučnog skupa Inégalités: migrations, crise pandémique et nouvelles discriminations, IIIème Conférence du Groupe de Travail Francophone du SIEF, Eurethno, Pérouse (Italie), 15-17 septembre 2022]. Perugia, 2022. [COBISS.SR-ID 85453833]) |

Имајући у виду досадашње резултате доц. др Зорице Ивановић у наставном и научноистраживачком раду, предлажемо Изборном већу Филозофског факултета у Београду да др Зорицу Ивановић поново изабере у звање **доцента** за ужу научну област ЕТНОЛОГИЈА–АНТРОПОЛОГИЈА.

У Београду, 01. 09. 2023. Комисија

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Гордана Горуновић

ванр. професорка Филозофског факултета

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Слободан Наумовић

ванр. професор Филозофског факултета

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Јадранка Ђорђевић Црнобрња

виша научна сарадница ЕИ САНУ